recursal/SuperWikiNEXT-32B huggingface dataset:
**חוסה פרננדו קוואדראדו רומרו** (בספרדית: **José Fernando Cuadrado**) הוא כדורגלן קולומביאני המשחק בתפקיד השוער בקבוצת אתלטיקו נסיונל וכן משתייך לנבחרת קולומביה.

קריירת מועדונים
---------------

### מיונאריוס

קוואדראדו החל את דרכו במחלקת הנוער של קבוצת מיונאריוס ונחשב לאחד מההבטחות של המועדון לעתיד. הוא התאמן לצד אחד מגדולי השוערים של מיונאריוס בכל הזמנים, האורוגוואי הקטור בורגס. עלה לסגל הבוגר של הקבוצה בשנת 2005 על ידי המאמן היוגוסלבי, דראגן מיראנוביץ', אם כי היה זה פרננדו קסטרו שנתן לו את ההזדמנות לערוך את הופעת הבכורה בטורניר הקלאוסורה של 2005. הופעותיו הטובות בקבוצה גרמו לכך שמאמן הנבחרת, חורחה לואיס פינטו, זימן אותו למשחק ידידות מול ונצואלה ב-2008. בסך הכל שיחק קוואדראדו 80 משחקים במדי הקבוצה הבוגרת לאורך 5 שנים, אך לא זכה עימה בשום תואר.

### דפורטיבו קאלי

בשנת 2010 עבר לקבוצת דפורטיבו קאלי אך לא נלקח בחשבון על ידי המאמן חיימה דה לה פאבה ושימש כשוער משנה לאורוגוואי הבינלאומי חואן קסטיו. הוא שיחק בסך הכל שישה משחקים לאורך העונה כולה ורשם זכייה בקופה קולומביה.

### דפורטיבו פאסטו

ב-2011 עבר קוואדראדו לשחק בקבוצת דפורטיבו פאסטו ששיחקה באותו הזמן בליגת המשנה. הוא תפס את המקום הראשון בהרכב הקבוצה מהר מאוד. הוא הפך לשוער המצטיין בליגה בכך שספג את הכי מעט שערים, עצר הכי הרבה בעיטות לשערו במהלך אותה עונה (67 הדיפות) והיה אחד הגורמים העיקריים לעלייתה של פאסטו באותה שנה לליגה הבכירה לאחר שפאסטו גברה על פטריוטס בויאקה 0-2 בדו-קרב פנדלים, כאשר קוואדראדו עצר שלוש בעיטות. ב-13 באפריל 2011 כבש את שערו היחיד כמקצוען מהנקודה הלבנה בניצחון של פאסטו על קורטולואה 4-0.

### אונסה קלדס

ב-2013 עבר קוואדראדו לשחק באונסה קלדס. לא לקח לו יותר מדי זמן כדי להתבלט ולתפוס את המקום הראשון בהרכב. ב-2017 הפך לאחד השוערים המצטיינים בליגה, מה שפתח לו את הדלת בחזרה לנבחרת הלאומית לאחר תקופה מאוד ארוכה.

### אתלטיקו נסיונל

בינואר 2019 חתם קוואדרדו באתלטיקו נסיונל.

נבחרת לאומית
------------

קוואדראדו זומן לראשונה לנבחרת על ידי המאמן חורחה לואיס פינטו ב-2008 לקראת משחק הידידות מול ונצואלה. תודות להופעותיו הטובות במדי אונסה קלדס, זימן אותו חוסה פקרמן ב-3 באוקטובר 2014 לקראת משחקי הידידות נגד אל סלבדור וקנדה. את הופעתו היחידה בנבחרת רשם ב-14 בנובמבר 2017 במשחק הידידות מול סין, משחק שבו ניצחה קולומביה 0–4. ב-4 ביוני 2018 נכלל בסגל הסופי שמנה 23 שחקנים למונדיאל 2018 ברוסיה, אך שימש כשוער שלישי אחרי דויד אוספינה וקאמילו ורגאס ולא שיחק.

תארים והישגים
-------------

* קופה קולומביה עם דפורטיבו קאלי (2010)
* אליפות הליגה השנייה עם דפורטיבו פאסטו (2011)

קישורים חיצוניים
----------------

ויקישיתוף מדיה וקבצים בנושא **חוסה פרננדו קוואדראדו** בוויקישיתוף

* פרופיל, באתר Transfermarkt
* פרופיל, באתר Soccerway
* פרופיל, באתר National Football Teams
* פרופיל, באתר FootballDatabase.eu

הערות שוליים
------------

1. ↑  Colombiareports.com, 4.6.18 Colombia names final squad for World Cup in Russia

| **נבחרת קולומביה – מונדיאל 2018** |
| --- |
| 1 אוספינה • 
2 ספאטה • 
3 מוריו • 
4 אריאס • 
5 בריוס • 
6 ק. סאנצ'ס • 
7 באקה • 
8 אגילאר • 
9 פלקאו • 
10 חאמס • 
11 ח. ג. קוואדראדו • 
12 ורגאס •
13 מינה • 
14 מוריאל •
15 אוריבה •
16 לרמה •
17 מוחיקה •
18 דיאס •
19 בורחה •
20 קינטרו •
21 איסקיירדו •
22 ח. פ. קוואדראדו •
23 ד. סאנצ'ס •
מאמן: פקרמן | קולומביהקולומביה |
הרב **חיים יצחק הלוי** (ה'תר"ף - ב' בניסן ה'תשס"ה) היה רבה של העיר הרצליה.

חייו
----

נולד בצנעא בירת תימן כבן הזקונים של הרב יחיא יצחק הלוי, שהיה רבה הראשי של תימן. למד מפי אביו, וכשנפטר אביו עבר ללמוד אצל תלמידו של אביו, הרב חיים חובארה. המשיך את לימודיו אצל הרב חיים כסאר בישיבת בית אלשיך. כמו כן היה תלמידו של הרב סעיד עוזרי. כשהחל מבצע על כנפי נשרים נותר בתימן, כדי לסייע מבחינה מנהלית לארגון העלייה. רק לאחר שישה חודשים, כשנסתיימה העלייה לישראל, יצא הוא מתימן לישראל.

בהגיעו לישראל פגש באחיו הרב שלום יצחק הלוי, שאותו לא הכיר עד אז מפני שאחיו עלה לארץ ישראל טרם נולד, ובהמלצתו הלך ללמוד בישיבות ירושלים, ביניהן ישיבת מרכז הרב. בשנת תשכ"ב מונה לרב שכונה בהרצליה, וכעשר שנים לאחר מכן (תשל"ב, 1972) נבחר לרב העיר הספרדי. לאחר בחירתו הוגשה בקשה לצו על תנאי ולפסילת בחירתו, בשל מה שנראה למגישיו כאי־חוקיות בפעילותו של הגוף הבוחר, שנדחתה על ידי בית המשפט העליון. הרב יצחק הלוי שימש בתפקיד זה עד מותו, במשך שלושים וארבע שנה, לצד רבה האשכנזי של העיר יצחק יחיאל יעקובוביץ.

נפטר בב' בניסן תשס"ה. היה נשוי למזל, ולא הותיר אחריו בנים. על שמו תיכון לחיים אחי"ה בהרצליה, והעמותה "ברכת חיים לתורה ולתעודה".

לקריאה נוספת
------------

* "הרה"ג חיים בכ"ר יחיא יצחק הלוי – רב העיר הרצליה", בתוך: הרב אבירן יצחק הלוי (עורך), **איש ימיני: ספר הזיכרון למרן הגאון הרב יחיא יצחק הלוי זצוק"ל**, כרך רביעי, בני ברק, תשע"ג, עמ' רג–רכח

הערות שוליים
------------

1. ↑  אושרה בחירת הרב התימני בהרצליה, דבר, 3 ביולי 1962
2. ↑  בוטל צע"ת נגד בחירת רב בהרצליה, מעריב, 3 ביולי 1962
3. ↑  פ"כ מס' 37 מישיבת מועצה מן המניין שהתקיימה ביום שלישי, ה' באדר ב' תשע"ו, 16.3.1
גיורא זלץ בקיבוץ משגב עם עם דן שפירו, אפריל 2016
**גיורא זלץ** הוא ראש מועצה אזורית הגליל העליון.

ביוגרפיה
--------

זלץ נולד וגדל בקיבוץ להבות הבשן. למד בבית ספר מקיף עינות הירדן. בצה"ל שירת כקצין בחיל השריון והשתחרר לאחר תפקיד מפקד פלוגה. לאחר מלחמת לבנון הראשונה חזר לשירות קבע לתקופה נוספת. בשירות המילואים שימש מפקד גדוד שריון. 

זלץ שימש מנכ"ל מפעל "להבות" בקיבוצו בשנים 1989 עד 1999. בתום התפקיד מונה על ידי התנועה הקיבוצית לשליח מטעמה בצפון אמריקה, שם עסק בגיוס כספים ושימש ראש ארגון השומר הצעיר בארצות הברית. ב-2003 שב לישראל ומונה למנהל העסקי של קיבוץ להבות הבשן. לאחר מכן שימש מנכ"ל "אייל אופטיקה" ומנכ"ל "שמיר מוצרים אופטיים מיוחדים" מקיבוץ שמיר. ב-2009 מונה למנכ"ל חברת "אמיקו" בקיבוץ גניגר. 

שימש יושב ראש קבוצת הכדורסל הפועל גליל עליון בשנים 2003 עד 2008. הוא היה ממייסדי עמותת בית הספר עינות ירדן ועמד בראשה במשך שנתיים.

בדצמבר 2012 נבחר לראש מועצה אזורית הגליל העליון. זלץ נבחר בשנית לתפקיד בבחירות 2018 כשהוא גובר ברב של 85.56% על גד יעקב ממעיין ברוך.

חיים אישיים
-----------

זלץ נשוי לרחלה ואב לארבעה.

קישורים חיצוניים
----------------

ויקישיתוף מדיה וקבצים בנושא **גיורא זלץ** בוויקישיתוף
* אריק בשן, להבות הבשן: משבר או סתם חילופי מנהלים?, באתר mynet‏ קיבוץ, 22 במאי 2012
* גיורא זלץ יחליף את אהרון ולנסי, הזמן הירוק, 13 בדצמבר 2012

הערות שוליים
------------

1. ↑  רונית יהל, מועמד חדש לראשות מועצת הגליל העליון: מאיר מסטאי משמיר, באתר mynet‏ קיבוץ, 29 במאי 2018
סנדוויץ' בשר כבוש (קורנביף), המוגש בקרנגי דלי.
**קוֹרנְד בּיף** (באנגלית: **Corned beef**) הוא מאכל נפוץ במטבח האמריקאי. מאכל זה מורכב מבשר שעובר כבישה במלח, ולרוב נפרס לפרוסות דקות. הניטרט שבתמלחת משווה לבשר מראה אדום עז גם לאחר שבושל.

הביטוי "קורנד ביף" מורכב משתי מילים- המילה Beef משמעותה באנגלית בשר בקר, והמילה קורנד מגיעה מהמילה האמריקאית לגרגירי תבלין שלמים, כמו פלפל שחור, הנקרא באנגלית Pepper corns, וגרגירי מלח גסים, הנקראים לפעמים Salt corns. שני תבלינים אלה בצורתם הגסה נמצאים בתערובת התמלחת שמשמשת לכבישת הבשר.

מקורו של המאכל באירלנד, והוא מוזכר בכתובים כבר במסמכים מהמאה ה-12. המאכל הגיע לארצות הברית ולקנדה עם המהגרים האירים, והפך למאכל פופולרי בארצות אלה, המסמל את מטבחן המקומי, כאשר המאכל נאכל בעיקר ביום פטריק הקדוש. מקורו של המנהג לאכול את המאכל ביום זה, בסוף המאה ה-19. תושבי אירלנד נהגו לאכול ביום פטריק הקדוש צלי בשר חזיר. מאחר שבשר זה היה יקר בארצות הברית, ובשל מעמדם הכלכלי הנמוך של המהגרים, הם החליפו את בשר החזיר בבשר בקר, ובישול המאכל הושפע מהמטבח היהודי של המהגרים היהודים ממזרח אירופה אשר גרו בשכנות אליהם בעיר ניו יורק.

בארצות הברית נאכל הקורנד ביף בארוחות מזנון ומוגש במעדניות כחלק מכריך רובן, שנחשב לאחד הסמלים הן של המטבח היהודי בארצות הברית והן של העיר ניו יורק. ישנה גם גרסה קצוצה המשומרת בקופסאות שימורים, עליה מבוסס הלוף הישראלי. גרסה זו נקראת בארצות הברית בּוּלי בּיף, אך בממלכה המאוחדת דווקא גרסה זו נקראת קורנד ביף והגרסה השלמה והלא משומרת נקראת בשר מומלח, או Salt beef.

קישורים חיצוניים
----------------

ויקישיתוף מדיה וקבצים בנושא **קורנד ביף** בוויקישיתוף
* מקורם של מנהגי יום פטריק הקדוש

הערות שוליים
------------

1. ↑  מקורו של הקורנביף

* קורנביף כשר באתר נקניק קצבים
* מתכון באתר אכול ושאטו
* מתכון באתר מאקו
* מתכון לקורנביף, מאתר Cooks
מבט מלמטה
**מגדל הבנק של סין** הוא גורד שחקים הנמצא במרכז העיר הונג קונג. במגדל שוכנים משרדי הבנק של סין (הונג קונג), אחד הבנקים הגדולים והחשובים בהונג קונג. הוא תוכנן על ידי האדריכל איי אם פיי ונבנה בשנים 1989–1990.

הבניין כולל 70 קומות ומתנשא לגובה של 315 מטר. בזכות שתי אנטנות רדיו נוספות שבראשו הוא מגיע לגובה של 369 מטר. עד שנת 1992 הוא היה גורד השחקים הגבוה ביותר באסיה אך מאז נבנו גורדי שחקים גבוהים ממנו בערים מרכזיות רבות.

המבנה בנוי כולו כמסבך זיזי שלם המחובר לרצפה המקנה לו יציבות רבה. קורותיו הראשיות יוצרות מבנה הבנוי מצורות מרחביות הקרובות לטטרהדרון ופירמידות מרובעות היוצרות את מבנהו השלם. במבט מלמעלה הוא נראה כ-'X' אשר כל רבע, הנראה כמשולש ישר-זווית ושווה-שוקיים, מגיע לגובה שונה בכל צד. צורת המגדל מדמה צמיחת קני במבוק, כסמל לחיות ולשגשוג.

מומחי פנג שווי, במיוחד בהיבטיו המיסטיים ביקרו את מבנה המגדל וטענו כי המגדל מקרין אנרגיות שליליות בגלל צורתו המזכירה סכין וצורות ה-'X' שלו. לפני תחילת הבנייה אף ביצע פיי שינויים קלים בזויות הבניין בעקבות ביקורת זו אך הדבר לא מנע את הטענות כי צורת הסכין המכוונת לבניין HSBC נועדה כביכול להטיל קללה על הבנק המתחרה ועל בניין הממשל של הונג קונג (בניין הממשל טרם מסירת הונג קונג לידי סין ב-1997).

קישורים חיצוניים
----------------

| מיזמי קרן ויקימדיה |
| --- |
| ויקישיתוף תמונות ומדיה בוויקישיתוף: **מגדל הבנק של סין** |

* מגדל הבנק של סין, באתר אנציקלופדיה בריטניקה (באנגלית)
**אריסטובולוס** (34/35 לפנה"ס - 7 לפנה"ס) היה נסיך יהודי מבית הורדוס.

חייו
----

אריסטובולוס (הרביעי) היה בנם של הורדוס מלך יהודה ומרים החשמונאית, ונקרא ככל הנראה על שם דודו המנוח אריסטובולוס השלישי. בגיל שלוש עשרה בערך, נשלחו הוא ואחיו הגדול אלכסנדר להתחנך ברומא בביתו של הסנאטור גאיוס אסיניוס פוליו, כיורשי העצר הפוטנציאליים.

אריסטובולוס נישא בשנת 16 לפנה"ס לבת דודתו ברניקי, שהייתה בתם של שלומית אחות הורדוס וקוסגבר מושל אדום. לזוג נולדו חמישה צאצאים: הורדוס, אגריפס הראשון, אריסטובולוס, הרודיאס ומרים. הורדוס היה גדול מאגריפס בשנים, נראה שגם הרודיאס נולדה לפני אגריפס, וסביר שאריסטובולוס היה צעיר מהם.

עם שובו של אריסטובולוס ליהודה יחד עם אחיו אלכסנדר, החלו כמה גורמים בבית הורדוס ובראשם דודתם שלומית, חותנתו של אריסטובולוס, להאשימם בפני אביהם במזימה להתנקש בו. הורדוס שהחל לאט-לאט להאמין בדברים, החליט למנות גם את בנו אנטיפטרוס כיורש עצר (במקביל לאריסטובולוס ואלכסנדר), כדי לגרום להם להיות זהירים יותר בהתנהגותם, אך הם ראו בכך פגיעה קשה במעמדם. מהלך זה גם גרם לאנטיפטרוס לפעול כנגדם בעקיפין, כדי לשפר את מעמדו ולהפוך ליורש העצר היחיד. התנהגותם של אריסטובולוס ואלכסנדר וגינוים הפומבי לעונש המוות שגזר הורדוס על אמם החמירה את מצבם וסיפקה לאויביהם תחמושת כנגדם. הורדוס האשים אותם לפני אוגוסטוס במזימה לרוצחו אולם הקיסר השכין שלום בין האב לבנים. אריסטובולוס ואחיו הואשמו שנית במזימה לרצוח את הורדוס אולם הם ניצלו הודות לתושייתו של ארכלאוס (אנ'), מלך קפדוקיה, אביה של גלפירה אשת אלכסנדר.

בסופו של דבר אדם בשם איריקלס שנשלח על ידי אנטיפטרוס הצליח להסית את הורדוס כנגד הבנים. הורדוס קיבל רשות מאוגוסטוס להעמידם למשפט, שבו נמצאו אשמים ונגזר עליהם מוות.
מסופר שבעקבות רצח הבנים, אמר אוגוסטוס, כי "מוטב להיות חזירו של הורדוס מלהיות בנו".

קישורים חיצוניים
----------------

ויקישיתוף מדיה וקבצים בנושא **אריסטובולוס** בוויקישיתוף

הערות שוליים
------------

1. ↑  אריה כשר, אליעזר ויצטום, **הורדוס, מלך רודף ורדוף**, 2007, עמ' 98, עמ' 434 הערה 35: על פי חישובי קוקינוס - 213, 208 .Kokkinos, N. **The Herodian Dynasty**, 1998, pp
2. ↑  יוסף בן מתתיהו, **קדמוניות היהודים**, ספר 15, פרק י, פסקה א, סעיף 343
3. ↑  M. Stern, **Greek and Latin Authors on Jews and Judaism**, Vol. I, XXXVI. Asinius Pollio, pp. 213-214
4. ↑  יוסף בן מתתיהו, **מלחמת היהודים**, ספר א, פרק 28, פסקה א, סעיף 552
5. ↑  דניאל שוורץ, **אגריפס הראשון**, עמ' 47–48.
6. ↑  מקרוביוס, **סאטורנליה**, ספר ב, פרק 4, סעיף 11
**גן מבני** (structural gene) הוא גן שמקודד לכל תוצר רנ"א או חלבון מלבד פקטור רגולטורי (למשל חלבון רגולטורי). גן זה יכול לקודד, לחלבון מבני כגון אנזים, או מולקולת רנ"א שלא מעורבת בתהליכי רגולציה. גנים מבניים מייצגים מגוון רחב של מבנים ופונקציות של חלבונים, כולל חלבונים מבניים, אנזימים עם פעילויות קטליטיות וכו'. גנים אלו נחוצים לתכונות המורפולוגיות והפונקציונליות של התא. באאוקריוטים, גנים אלו מופיעים בצורה מפוצלת, מחולקים לאינטרונים ולאקסונים אך בפרוקריוטים, גנים אלו מופיעים בצורה רציפה. הגנים המבניים קשורים לסינתזה של שרשרת פוליפפטידית אחת או מספר של שרשראות פוליפפטידיות ובנוסף, ליצירת סוגים שונים של רנ"א הנדרשים במהלך סינתזת חלבון. גנים מבניים שונים מגנים רגולטורים או גני פרומוטר בכך שהם משרתים מטרה חשובה של תעתוק חלבונים.

באופרון הלקטוז, גנים אלו מקושרים עם סינתזת אנזימים אשר נחוצים עבור המטבוליזם של לקטוז. באופרון הלקטוז ישנם שלושה גנים מבניים:

* גן ה- LAC Z עבור אנזים הבטא-גלקטוזידאז.
* גן ה- LAC Y עבור אנזים הפרמיאז.
* גן ה- LAC A עבור האנזים אצטילאז.

קישורים חיצוניים
----------------
**מגדל המים של פרנצלאואר ברג** (בגרמנית: **Wasserturm Prenzlauer Berg**) הוא מגדל המים העתיק ביותר בברלין, שהושלם ב-1877 והיה בשימוש עד 1952. המבנה תוכנן על ידי הנרי גיל (Henry Gill) ונבנה על ידי חברת מפעלי המים האנגלית. הוא עומד בין קנאקשטראסה (Knaackstraße) ובלפורטר שטראסה (Belforter Straße) בקולביצקיץ (Kollwitzkiez), באזור פרנצלאואר ברג בברלין (חלק מרובע פנקו), ועבד על העיקרון של שימוש בצינורות מים כדי לספק מים לאוכלוסיית העובדים הגדלה במהירות.

סקירה
-----

הסמל של מחוז פרנצלאואר ברג ב-1987
מתחת למיכל האגירה היו שש קומות ובהן חללים ששימשו כדירות של מפעילי המכונות שעבדו במגדל, משרדים וסדנאות מלאכה. אלה עברו שיפוץ ומאוכלסים עד היום. לדירות אלה ביקוש רב. 

בהיותו נקודת ציון בולטת, היה מגדל המים חלק משני סמלים מחוזיים מ-1920 עד 1987 ומ-1987 עד 1992.

### מחנה ריכוז

לאחר עליית הנאצים לשלטון שימש המרתף של בית המכונות (Maschinenhaus) של המגדל, שגודלו כ-1000 מ"ר, כמתקן של האס אה לכליאה המונית, ובאביב 1933 נעצרו בו קומוניסטים, סוציאליסטים, יהודים ואנשים אחרים שהמשטר החדש רדף, כלא ורצח. חומת זיכרון מ-1981 בשטח מגדל המים מנציחה את הפשעים הללו. ביוני 1933 שופץ מחנה הריכוז ובית המכונות שימש את חברי האס אה כחדר אוכל ובילוי, וחלקו השני כמעונות. בסתיו 1934 נסגר המקום והחלו עבודות להסבת השטח לגן ציבורי במסגרתן ביוני 1935, פוצץ בית המנוע הראשון. השטח הירוק נחנך ב-1 במאי 1937 וכיום יש מגרש משחקים באתר זה.

קישורים חיצוניים
----------------

ויקישיתוף מדיה וקבצים בנושא **מגדל המים של פרנצלאואר ברג** בוויקישיתוף
* רשימת אנדרטאות הזיכרון של ברלין

הערות שוליים
------------

1. ↑  "The water tower at Kollwitzplatz (Wasserturmplatz)". *www.visitberlin.de* (באנגלית). נבדק ב-2020-10-07.
2. ↑  "Exploring the Wasserturm in Prenzlauer Berg". *Digital Cosmonaut*.`{{cite web}}`: תחזוקה - ציטוט: url-status (link)
3. ↑  Wolfgang Benz & Barbara Distel (edd.), *Der Ort des Terrors: Geschichte der nationalsozialistischen Konzentrationslager*, band II, München: Beck, 2005, p. 52.
4. ↑  "Wasserturm | pankow-weissensee-prenzlauerberg.berlin". *www.pankow-weissensee-prenzlauerberg.berlin* (באנגלית). נבדק ב-2020-10-07.
**אריסטודמוס ממגלופוליס** הידוע גם בכינוי **אריסטודמוס הטוב** (ביוונית: **Ἀριστόδημος**‏; המאה ה-3 לפנה"ס) היה הטיראן של העיר מגלופוליס ביוון.

ביוגרפיה
--------

אריסטודמוס היה במקור יליד העיר פיגאליאה. אביו היה אדם בשם ארטילאס. הוא אומץ בגיל צעיר בידי טריטאוס, אזרח רב השפעה במגלופוליס. במהלך שפרטיו אינם ידועים, הוא הפך לטיראן של מגלופוליס. הוא שלט ככל הנראה תחת חסותו של אנטיגונוס השני גונאטס, מלך מוקדון. פאוסניאס כותב שלמרות שהיה טיראן, הוא זכה לכינוי "הטוב".

על תקופת שלטונו ידוע מעט. בשנת 262 לפנה"ס פלשה ספרטה בהנהגת המלך אקרוטאטוס השני לארצו. התחולל קרב עז, שרבו בו ההרוגים משני הצדדים. הקרב הסתיים בניצחון מגלופוליס ובמותו של אקרוטאטוס. על פי פלוטרכוס, שלטונו של אריסטודמוס הופסק בשנת 252 לפנה"ס עקב מהפכה שהובילו הפילוסופים אקדמוס ומאגלופאנס (אצל פוליביוס "דמופאנס"), ששכרו אנשים לרצוח את אריסטודמוס.

הערות שוליים
------------

1. 1 2 3  פאוסניאס, "**תיאורה של יוון**", 8.27.11.
2. ↑  Smith, **Dictionary of Greek and Roman Biography and Mythology**, volume 1, "Aristodemus", 1873
3. ↑  פלוטרכוס, "**חיי אגיס**", 3.
4. ↑  פוליביוס, ספר עשירי, 22.
5. ↑  פלוטרכוס, "**חיי פילופוימן**", 1.
חברת **מ.ב. גלאט עוף למהדרין בע"מ** נוסדה בשנת 1993 והיא עוסקת ביצור ושיווק מוצרי מזון בתחום הבשר והעוף, הדגים והירקות הקפואים.

היסטוריה
--------

החברה החלה את דרכה כמשחטת עופות אשר נועד לתת מענה לציבור החרדי שהלך וגדל באותה תקופה. המשחטה נבנתה על פי הוראות הרב מאיר ברנדסדורפר, אשר היה אחראי על השחיטה בגוף הכשרות "העדה החרדית". הרב ברנדסורפר, שהיה מחמיר גדול, תכנן את המשחטה באופן שיוכלו לקיים את חומרותיו בנוחות. כך למשל סודר סרט נע שמסתובב לפני הבודקים, שיוכלו לבדוק ביישוב הדעת כל עוף, ולא כנהוג במשחטות אחרות שלכל בודק יש ארון בו מניחים את כל העופות המחכים לבדיקה.
כשנתיים לאחר מכן הקימה החברה בצמוד למשחטה, מפעל למוצרים בתחום עיבוד בשר, עוף והודו. עם התפתחות המפעל תוך זמן קצר לאחר מכן, הקימה החברה בשנת 1997 מפעל לנקניקים ופסטרמות וחברת זוגלובק החלה להפיץ את המוצרים תחת המותג "כל טוב" ברחבי הארץ.
ב-2007 הקימה מ.ב גלאט משחטה על שטח של 10 דונם בצמוד למפעל היצור.

אחזקות נוספות
-------------

בשנת 2000 הקימה החברה מפעל חדש לעיבוד מוצרי דגים (געפילטע פיש) בשם "דג דלישס" שנה לאחר מכן רכשה את חברת "הדג המיוחד" ואיחדה אותה תחת אותה קורת גג. בשנת 2010 התאחדה דג דלישס עם חברת אקסטרה פוד שהייתה מאוד דומיננטית בשוק הדגים המעוקרים והחברה שינתה את שמה ל"דג טעים". כיום היא חולשת על רוב שוק הדגים המעובדים בארץ עם המותגים "קלאסי דג", "דג דלישס" ו"הדג המיוחד".

בנוסף החברה משווקת תחת המותג "גלאט פרוסט" ירקות קפואים מתוצרת סנפרוסט מקבוצת תנובה וירקות קפואים ביבוא מחו"ל.

תחרות
-----

עד לשנת 2008 לא הייתה תחרות ממשית לחברה במגזר החרדי אשר דורש את ההשגחה של העדה החרדית מפני שהבד"ץ נמנע בטענה שאין מספיק ביקוש למוצרי העוף והבשר מעבר למה שגלאט עוף מסוגל לייצר. אבל בשנת 2008 עקב הביקוש ההולך וגובר הופעל לחץ רב מטעם וועד הכשרות שרצה לפתוח את השוק לתחרות כפי שיש במוצרי הבסיס האחרים שבהם אין הגבלה על חברות וכל מי שעומד בקריטריונים מקבל השגחה מטעמה אבל וועד השחיטה של הבד"ץ לא היה מעוניין מחשש שהדבר עלול לפגוע בשוחטים. קריטריון נוסף שיש בוועד השחיטה אומר *כאשר משחטה מעוניינת לקבל את ההשגחה של וועד השחיטה מטעם הבד"ץ, היא חייבת לייעד משחטה שתשמש בבלעדיות את הבד"ץ ולא תשמש השגחות אחרות* ולכן אין משחטה שתעמוד בזה מלבד חברת גלאט עוף שמקיימת את התנאי הזה כבר שנים ארוכות. בסופו של דבר לאחר מחלוקת ודיון בבית הדין של הבד"ץ, וועד השחיטה נכנעו ללחץ והם החלו לתת את ההשגחה גם לחברת הידורים מקבוצת נטו מלינדה.

בשנת 2011 הרב דוד שווימער מראשי וועד הכשרות ורב המשחטה של חברת מ.ב גלאט עוף, יצא נגד חברת הידורים וקרא לציבור שלא לרכוש את העופות שנשחטים במפעל בטענה שהם אינם כשרים. הבד"ץ אילצו אותו שיחזור מדבריו וביקשו שישמש רב בשתי המשחטות אך הוא סירב ופוטר מתפקידו.

כיום מ.ב גלאט עוף מהדרין בע"מ היא חברה פרטית המפעילה משחטה, מפעל יצור למוצרי נקניק, מוצרי עוף ובשר מוכנים לאכילה, מעובדים, מפעל לדגים ומרכז הפצה באזור תעשייה עטרות מצפון לירושלים. החברה מעסיקה כ-300 עובדים ולחברה מערך הפצה עצמאי.

כשרות
-----

החברה מיצרת ומשווקת את כל מוצריה תחת ההשגחה של הבד"ץ העדה החרדית.

קישורים חיצוניים
----------------

* אתר האינטרנט הרשמי של מ.ב. גלאט עוף למהדרין
* פרשת הבשר - חברי הבד"ץ פטרו את המשגיח(הקישור אינו פעיל) בני סגל באתר כיכר השבת 16.01.11
עפרוני ענק על גדר
**עפרוני ענק** (שם מדעי: *Melanocorypha calandra*) הוא מין של עוף ממשפחת העפרוניים שבסדרת ציפורי שיר. שם הסוג מורכב משתי מילים: melano - שחור ו- Corypha שפירושו כובע, חלק עליון או צעיף, המתייחס לכתמים השחורים בחזהו. מקור שם המין: calandra - איש יפה, כנראה מתייחס לשירה היפה של הזכרים) הוא מין ציפור ממשפחת העפרוניים והמין הגדול מבין העפרונים בישראל. אולם את שמו הוא קיבל בזכות שני הכתמים הכהים שעל צווארו, הנקראים ענק במשמעות תכשיט. אותו המקרה הוא עם יונת הענק שחורפת בישראל בכמויות גדולות. גם היא הגדולה מבין היונים בארץ, וגם היא זכתה בשמה בזכות דגם התכשיט שעל צווארה.

תיאור המין
----------

העפרוני גדול מאוד ביחס לשאר מיני העפרוניים. מקורו גדול וחזק, והראש כולו נראה גדול וכבד. בצידי החזה בולט כתם שחור. תת-הכנף השחרחרה בולטת בתעופה, וכן שפת הזרימה הלבנה הרחבה. נוצות הזנב החיצוניות לבנות. הוא דומה לעפרוני פסגות, אך דגם הראש שלו מודגש פחות, והוא גדול וכבד ממנו.

שירתו חקיינית בצורה יוצאת דופן. השירה הולכת וגוברת מחודש פברואר - עת הוא מבסס לעצמו נחלה לקראת עונת הקינון. השירה העזה והיפה מתחילה עוד בטרם מפציע השחר והיא מורכבת מ"מיקס" חיקויים של הציפורים הנמצאות בשכנות עם העפרוני הענק, למשל - גיבתון עפרוני וסלעית לבנת-כנף (בספר המדבר). לעיתים קרובות השירה מושמעת מהאוויר, כאשר העפרוני הענק מרחף במקומו, בגובה של כמה מטרים ושר. גם בערב, לפני שהעפרוני הענק מסתתר על הקרקע לקראת השינה, הוא מקפיד לנצל את שעות האור האחרונות למטרות שירה מהאוויר. בתאורה הזו, קשה לאתר אותו - זעיר באוויר מצד אחד, ומצד שני קולני.

מבנה גופו
---------

מבנה גופו גדול ומשתנה עם הזמן. פרט בעל מקור עבה וחזק. אורכו עד 8 ס"מ. בצידי החזה כתמים. לפרט הגבה בהירה והכנפיים שלהן כהות עם שפת זרימה לבנה. אורך גוף: 17.5 - 20 ס"מ. מוטת כנפיים: 38 ס"מ. משקל: 50 - 58 גרם.

סכנות ואיומים
-------------

סטטוס שימור בינלאומי של עפרוני הענק הוא ללא סיכון (Least Concern), אך סטטוס שימור אזורי - בסכנת הכחדה (Endangered), על פי העדכון ברשימת המינים בסכנת הכחדה של הספר האדום של העופות בישראל.

תפוצה בישראל ומגמות אוכלוסין
----------------------------

עפרוני הענק חובב אזורים חקלאיים המעובדים בשיטות מסורתיות של שדות קטנים וללא חומרי הדברה. הוא נפגע ככל הנראה מהפיתוח החקלאי, הכולל עיבוד מכני של שדות גדולים ואחידים (מונוקולטוריים) תוך שימוש בחומרי הדברה. באזורים מסוימים דוגמת צפון הנגב, הוא נפגע מרעיית-יתר, נטיעות והתרבות מינים מתפרצים. הוא דוגר סביב הים התיכון, בדרום מערב רוסיה ובמזרחה עד לקזחסטן. חלק מהאוכלוסיות נודדות דרומה בחורף. בישראל, הוא דוגר במספר אתרים ברמת הגולן, בגליל התחתון, במורדות הגלבוע ובגליל המזרחי, ובשומרון. הוא חולף בכל חלקי הארץ, ובחורף נמצא בעיקר בנגב הצפוני.

קישורים חיצוניים
----------------

ויקישיתוף מדיה וקבצים בנושא **עפרוני ענק** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* IUCN
* ADW
* ITIS
* NCBI
* GBIF
 |

הערות שוליים
------------

1. ↑  עפרוני ענק באתר הרשימה האדומה של IUCN
2. ↑  אביב ניאזוב וליאור זאורוב, עפרוני ענק, באתר אתר הצפרות הישראלי
3. ↑  תיאור המין, באתר רשות הטבע והגנים, ‏2013-2017
4. ↑  ליאור כסלו, תצפית לעולם הטבע, באתר הדרכת טיולי צפרות וטבע
5. ↑  מבנה גופו, באתר אתר הצפרות הישראלי
6. ↑  תפוצה בישראל ומגמות אוכלוסין, באתר רשות הטבע והגנים, ‏2013-2017
7. ↑  תפוצה ומגמות אוכלוסין, באתר אתר הצפרות הישראלי
פירוש נוסף ערך זה עוסק בכלי קדום. אם התכוונתם לחיבור הלכתי של הרי"ף, ראו הלכות רב אלפס.
אלפס
**אִלְפָּס** הוא כלי בישול המיועד לאידוי, כמו מחבת עמוקה בעלת מכסה. זהו כלי רחב ונמוך, להכנת תבשילים מאודים, להרתחה ולבישול ירקות, בשר ודגים.

הבישול באלפס, היה כשלב שני לאחר שלב ראשון של בישול בקדרה, עניים היו מסתפקים רק בבישול בקדרה.

בימי קדם יוצר האלפס מחרס, ולו מכסה תואם ומהודק. בארץ ישראל נודעו כפר שיחין וכפר חנניה הקדום כמקומות ייצורם של כלי חרס, בהם אלפסים, באיכות גבוהה. האלפסים היו מעוצבים כך שניתן היה להשתמש בהם גם כשהיו האחד מעל השני. את מכסה האלפס, שיש לו ידית ונקב, ניצלו גם לסינון ירקות בתוך אידויים.

רבי שמעון בר יוחאי ממשיל את בריאת העולם ליצירת האלפס: "תמיה אני כיצד נחלקו אבות העולם על בריאת העולם, שאני אומר: שמיים וארץ לא נבראו אלא כאלפס הזה וככיסוי" (הסבר: כמו שהאלפס והכיסוי שלו הם שני דברים שמייצרים ביחד כך גם השמיים והארץ נבראו יחד ואין מקום למחלוקות בנוגע למה נברא קודם).

כיום השם "אלפס" מצוי בשימוש נדיר בלבד, ובדרך כלל אין מבחינים בינו לבין שאר סירים.

הערות שוליים
------------

1. ↑  תלמוד בבלי, מסכת נדרים, דף נ"א, עמוד א'
2. ↑  מדרש תנחומא (ורשא) פרשת אחרי מות, יא "אם יהיה לאדם מישראל עשרה לטרין כסף יהא אוכל ירק בקדרה ואם יהיה לו עשרים יהא אוכל באלפס".
3. ↑  עץ יוסף, בראשית רבה, א, טו.
**מארט אנה סארה** (בנורווגית: **Máret Ánne Sara**, נולדה ב-1983) היא אמנית וסופרת סאמית ילידת נורווגיה. בשנת 2022 ייצגה יחד עם אנדש סונה ופאולינה פאודורוף את הביתן הנורדי בביאנלה ה-59 של ונציה.

ביוגרפיה
--------

סארה נולדה בהמרפסט, עיר קטנה בנורווגיה וגדלה במחוז פינמרק במשפחה של רועי איילים שמרעה הקיץ שלה היה בקוואלויה. את השכלתה באמנות קיבלה מאוניברסיטת בורנמות' בבריטניה.

קריירה
------

### אמנות חזותית

החל מ-2003 היא יוצרת אמנות חזותית ולעיתים קרובות עוסקת בנושאים פוליטיים וחברתיים, יצירת האמנות הכי מפורסמת שלה היא "Pile O'Sapmi" (ערימה של סאפמי) משנת 2017 הכוללת 400 גולגולות מנוקבות כדורים של איילים. Pile o'Sápmi היא יצירת אמנות שנוצרה כמחאה וכסמל לשחיטה הכפויה של ממשלת נורווגיה באיילים השייכים לרועים סאמים ילידים בפינמרק. היא נתלתה בתחילה מול הפרלמנט באוסלו כמיצד מחאה, אך בשנת 2022 הוצבה במוזיאון הלאומי באוסלו.

בשנת 2022 ייצגה יחד עם עוד שתי אמניות נוספות את הביתן הנורדי בביאנלה ה-95 של ונציה. שלוש העבודות שהוצגו בביתן נוצרו לאחר מאבק משפטי בן שבע שנים עם המדינה הנורווגית כדי להגן על זכויות הרועה של אחיה הצעיר, אחד מהתיקים המשפטיים הרבים שחווים רועי איילים סאמיים צעירים כיום. ההתמקדות של סארה באייל כאבן הפינה של החיים הסאמיים נועדה לרפא ולתקן את הטראומה שנגרמה לעם הסאמי. העבודות נעשו לפי אתיקה ושיטות של שימוש בר-קיימא במשאבים סאמיים, תוך מציאת ערך בחלקי איילים שאינם משמשים למזון וללבוש; החיות שהוצגו מתו מוות טבעי.

### ספרים

בשנת 2013 הוציאה את הרומן הראשון שלה "בין העולמות" שהיה רומן פנטזיה למבוגרים צעירים בשפה הסאמית. הספר תורגם לנורווגית ב-2014 ולאנגלית ב-2016. על הספר הזה היא הייתה מועמדת לפרס המועצה הנורדית לספרות ילדים וצעירים בשנת 2014. בשנת 2014 הוציאה את ספרה השני בשפה הסאמית דורסבלדה דואלי.

ספרים
-----

* 2013 - בין עולמות
* 2014 - Doaresbealde doali

חיים אישיים
-----------

כיום מתגוררת ועובדת בקאוטוקיינו, נורווגיה.

קישורים חיצוניים
----------------

ויקישיתוף מדיה וקבצים בנושא **מארט אנה סארה** בוויקישיתוף
* אתר האינטרנט הרשמי של מארט אנה סארה
* מארט אנה סארה, ברשת החברתית אינסטגרם
* מארט אנה סארה, ברשת החברתית אינסטגרם
* מארט אנה סארה באתר של Office for Contemporary Art Norway
* ראיון עם מארט אנה סארה משנת 2020

הערות שוליים
------------

1. ↑  Kevin Brazil, The Sámi Artists Fighting For Self-Determination In Venice, Frieze, ‏2022-04-14 (באנגלית)
2. ↑  Pauliina Feodoroff, Máret Ánne Sara and Anders Sunna: The Sámi Pavilion - Announcements - e-flux, www.e-flux.com (באנגלית)
3. ↑  AP (2017-12-07). "מיצג מחריד: 400 גולגולות מחוררות בפרלמנט". *Ynet*. נבדק ב-2022-12-18.
4. ↑  Giardini See on Google Maps, Biennale Arte 2022 | Nordic Countries (Norway, Finland, Sweden), La Biennale di Venezia, ‏2022-04-12 (באנגלית)
5. ↑  Máret Ánne Sara, Office for Contemporary Art Norway (באנגלית)
6. ↑  Profile, Maret Anne Sara (ב־British English)

|  |  |
| --- | --- |
| בקרת זהויות עריכת הנתון בוויקינתונים | 
* BIBSYS: 10025446
* GND: 1103834568
* LCCN: no2015165579
* VIAF: 225245231
* WorldCat: lccn-no2015165579

 |
**אלבטרוס צהוב-חרטום הודי** (שם מדעי: ***Thalassarche carteri***) הוא עוף ימי ממשפחת האלבטרוסיים. הוא דומה מאוד לאלבטרוס אפור-הראש ולאלבטרוס צהוב-החרטום האטלנטי. בעבר הוא נחשב לתת-מין של האלבטרוס צהוב-החרטום האטלנטי, אולם מאוחר יותר הם פוצלו.

האלבטרוסים הללו מקננים במושבות, לרוב באיים באוקיינוס ההודי כמו איי הנסיך אדוארד או איי אמסטרדם. הבוגרים מתחילים ברבייה ממש בגיל שמונה שנים. הקן עשוי בוץ, ובו מוטלת ביצה יחידה בכל פעם. עונת הרבייה מתחילה באוגוסט (בעיקר ההכנות), והטלת הביצה מתרחשת לרוב בסביבות החודשים ספטמבר ואוקטובר. הדגירה נמשכת 70 ימים. לאחר 115 ימים מבקיעתו הגוזל יתחיל לעוף.

בים, תפוצתו משתרעת החל מדרום אפריקה ועד לאוקיינוס השקט בסמוך לניו זילנד. תזונתו מורכבת בעיקרה מדיונונים ומדגים. במאה האחרונה מספרי האלבטרוסים הללו הצטמקו משמעותית, ולכן הוא מוגדר כמין הנתון בסכנת הכחדה. הסיבות המשוערות להצטמצמות האוכלוסיות הן לכידה כשלל לוואי של דייגים ופריצתן של מחלות.

שמו המדעי מאזכר את האורניתולוג האנגלי תומאס קארטר.

קישורים חיצוניים
----------------

ויקישיתוף מדיה וקבצים בנושא **אלבטרוס צהוב-חרטום הודי** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* IUCN
* ARKive
* ITIS
* NCBI
* GBIF
 |

הערות שוליים
------------

1. ↑  אלבטרוס צהוב-חרטום הודי באתר הרשימה האדומה של IUCN

| אלבטרוסיים |
| --- |
| אלבטרוס גדול | אלבטרוס מלכותי (אלבטרוס מלכותי צפוני) • אלבטרוס נודד • אלבטרוס טריסטני • אלבטרוס אמסטרדם • אלבטרוס אנטיפודי |  |
| אלבטרוס צפון פסיפי | אלבטרוס שטלר • אלבטרוס נצחי • אלבטרוס גלאפגוס • אלבטרוס שחור-רגל |
| אלבטרוס עשון | אלבטרוס עשון • אלבטרוס אפור |
| אלבטרוס שחפי | אלבטרוס בולר • אלבטרוס לבן-כיפה • אלבטרוס לבן-ראש • אלבטרוס צ'טהאם • אלבטרוס צהוב-חרטום • אלבטרוס צהוב-חרטום הודי • אלבטרוס אפור-ראש • אלבטרוס שחור-גבות • אלבטרוס סלבין • אלבטרוס קמפבל |
**אלפיני** (באיטלקית: **Alpini**; 'האלפים') הם יחידות לוחמה הררית מיוחדות של צבא איטליה.

יחידות האלפיני נוסדו בשנת 1872 במטרה להגן על גבולה הצפוני של איטליה, עם אוסטריה וצרפת, גבול המתפרס לאורך רכס הרי האלפים. האלפיני נחשבות ליחידות לוחמה הררית הפעילות הוותיקות ביותר בעולם, בצבא האיטלקי יש להם מעמד של יחידות מיוחדות ויוקרתיות עם מורשת ומסורת רבה. בדומה ליחידות דומות במדינות אחרות, חיילי האלפיני גויסו בעיקר מאזורים כפריים והרריים, סמוך לאזור בו ישרתו - כך הורכבו היחידות מלוחמים שהכירו את האופי המסוים של האלפים האיטלקים וגדלו עם הטיפוגרפיה ותנאי מזג האוויר האופייניים לאזורים אלו. יחידות האלפיני לקחו חלק חשוב בלחימה באלפים במהלך מלחמת העולם הראשונה בעיקר בלחימה מול האימפריה האוסטרו-הונגרית והגיעו לשיאן במהלך מלחמת העולם השנייה כאשר מנו יחידות האלפיני 6 דיוויזיות עם כ-17,460 חיילים בכל דיוויזיה.

כיום כוחות האלפיני הצטמצמו לכדי שתי חטיבות לוחמות; **חטיבת אלפיני טורינו** השוכנת בטורינו באזור הגבול המערבי מול צרפת, ו-**חטיבת אלפיני יוליה** השוכנת באודינה שבאלפים היוליאניים באזור הגבול המזרחי מול אוסטריה. שתי החטיבות כוללות שלושה רגימנטים של חיל רגלים הררי, בנוסף לרגימנט ארטילריה, רגימנט הנדסה ורגימנט לוגיסטיקה. החטיבות פועלות תחת **מפקדת חיילי האלפיני** שמנהלת את האימון וההכשרה של חיילי האלפיני כחלק מדיווזיית טרידנטינה (אחת משלוש דיוויזיות סדירות בצבא האיטלקי). לצד שתי חטיבות אלו, מפקדת האלפיני כוללת גם את 'רגימנט האלפיני המוצנח הרביעי', 'רגימנט הקשר האלפיני השני' ואת 'רגימנט אלפיני השישי' (המשמש רגימנט אימון בגובה רב).

מבנה
----

 **מפקדת חיילי האלפיני** - ממוקמת בבולצנו, צפון-מזרח איטליה.

חיילי 'רגימנט אלפיני השביעי' באימון הררי
כובע האלפיני המסורתי עם סמל רגימנט ההנדסה השני
**הבריגדה האלפינית טאוריננסה** - ממוקמת בטורינו, צפון-מערב איטליה.
* גדוד פיקוד וסיוע טורינו
* רגימנט אלפיני השני
* רגימנט אלפיני השלישי
* רגימנט אלפיני התשיעי
* רגימנט ארטילריה הררית הראשון
* רגימנט הנדסה אלפינית ה-32
* רגימנט לוגיסטיקה טורינו

**הבריגדה האלפינית יוליה** - ממוקמת באודינה, צפון-מזרח איטליה.
* גדוד פיקוד וסיוע יוליה
* רגימנט אלפיני החמישי
* רגימנט אלפיני השביעי
* רגימנט אלפיני השמיני
* רגימנט ארטילריה הררית השלישי
* רגימנט הנדסה אלפינית השני
* רגימנט לוגיסטיקה יוליה

גלריה
-----

* חיילי אלפיני בטיפוס במהלך מלחמת העולם הראשונהחיילי אלפיני בטיפוס במהלך מלחמת העולם הראשונה
* חיילי הרגימנט השביעי עם כובעי האלפיניחיילי הרגימנט השביעי עם כובעי האלפיני
* חיילי אלפיני באימון, 2011חיילי אלפיני באימון, 2011
* חיילי הרגימנט התשיעי במצעדחיילי הרגימנט התשיעי במצעד
* חיילי הרגימנט השלישי באימון בגרמניהחיילי הרגימנט השלישי באימון בגרמניה
* חיילי רגימנט ההנדסה ה-32 באפגניסטןחיילי רגימנט ההנדסה ה-32 באפגניסטן

ראו גם
------

* יחידת האלפיניסטים
* גבירגסייגר
* לוחמה הררית

קישורים חיצוניים
----------------

| מיזמי קרן ויקימדיה |
| --- |
| ויקישיתוף תמונות ומדיה בוויקישיתוף: **אלפיני** |

* 

* אתר האינטרנט הרשמי של אלפיני
* אודות האלפיני (אורכב 13.05.2019 בארכיון Wayback Machine) במגזין 'Italian Heritage'.
* כתבה על המסורות של האלפיני, The Economist.
**מאבק אחד** הייתה קבוצת שמאל רדיקלי ישראלית אנרכיסטית שפעלה למען זכויות בעלי חיים תוך שימת דגש על הקשר בין כלל צורות הדיכוי השונות בחברה, כגון סקסיזם, דיכוי עובדים, גזענות, כיבוש ועוד; חברי הקבוצה כינו את עצמם "טבעונרכיסטים" - הלחם של "טבעונים" ו"אנרכיסטים". הקבוצה קשרה בין הדיכוי התאגידי, המעמדי, המגדרי, החברתי והפוליטי וטענה שכל אלה מקורם באותו הבסיס הרעיוני, ושיש להילחם בכולם במקביל, מכיוון שמדובר שמקורם זהה.

אידאולוגיה
----------

מתוך אתר האינטרנט של מאבק אחד:

"האחיזה שיש לשקרים החברתיים המודרניים על כל פן ופן בחיינו מעולם לא הייתה חזקה יותר בהיסטוריה האנושית. המונופולין התקשורתי, השתלטות הטכנולוגיה על חיינו, התרבות הצרכנית ההורגת את תושבי המערב נפשית ואת תושבי שאר העולם פיזית... ובמדינת ישראל, כוחה של הלאומנות ושל הכוחניות – צבאית ואחרת – הוא ללא ספק מן החזקים והנוראיים בעולם. מערכות ה"חינוך" הממשלתיות והתאגידיות דוחפות אותנו עמוק יותר ויותר אל פתחם של חיים שהם, לכל היותר, מוות איטי ומתמשך, נטול ערך, רווי הרס, וההתנגדות שלנו צריכה להיות גורפת. הדיכוי שלנו, של כל אחת ואחד מאתנו, נמצא ביחסנו היומיומי לבעלי החיים האחרים ולטבע הסובב אותנו, לכסף, מוצרים ומוסר העבודה, למערכות יחסים, מין ומגדר, לדת, מסורת ולאום. כל גישה שאינה משחררת אותנו באופן ישיר ומיידי משעבדת אותנו באופן עקיף. סירבו לחיות את החיים המוצעים לכן ביום הבחירות ובערוץ הקניות, גם באשר סירוב זה "קיצוני" וקשה: חיים קלים הם שקר קל. המאבק לחופש, צדק ושוויון פירושו בחירתנו בחיים."
הקבוצה החזיקה באידאולוגיה אנרכיסטית שגרסה כי כל צורת משטר שאינה משטר עצמי היא דכאנית מטבעה, ונוטלת מבני האדם את יכולת הבחירה. כל התנהלות שמונעת את זכות הבחירה מהאחר, כגון תזונה מן החי, סקסיזם, גזענות, תרבות הצריכה וכדומה, מדכאת את שני הצדדים באותה מידה.

מאבק אחד הייתה אחד הארגונים הראשונים שקראו לסגירת חוות הקופים מזור.

הסברה
-----

מאבק אחד השתמשה בחוברות ובפליירים לצורכי הסברה. בין השאר, הוציאה מאבק אחד:

* חוברות רבות בנושא זכויות בעלי חיים, המפרטות את הקשר בין המאבקים השונים.
* חוברות נגד מקדונלד'ס המסבירות לא רק על הנזק לבעלי החיים אלא גם את הנזק האקולוגי, החברתי, התרבותי, הסביבתי והפוליטי שגורמת מקדונלד'ס.
* פליירים וכרזות הקוראים לטבעונות.
* מידע על גדר ההפרדה.
* פלייר למצעד הגאווה.
* פליירים למאבק נגד מכירת פרוות.

קישורים חיצוניים
----------------

* אתר האינטרנט של מאבק אחד בארכיון האינטרנט
**הקרב על הכוכב** (באנגלית: **Battle for Terra**) הוא סרט אנימציית מחשב תלת־ממדי משנת 2007 מסוגת המדע הבדיוני. הסרט התבסס על סרט אנימציה קצר באותו השם המספר על כוכב זר שאוכלוסייתו שוחרת השלום מאוימת על ידי יתרת המין האנושי המעוניינת לאכלס את הכוכב לאחר שכדור הארץ הפך לבלתי ניתן לאכלוס. את הסרט ביים אריסטומטיס צירבס שהתכוון ליצור סרט לייב אקשן שישתמש בטכנולוגיית CGI. שיתוף הפעולה עם חברת ההפקה סנוט אנטרטיינמנט הביא לכך שהפרויקט כולו הופק באנימציה ממוחשבת ופנה לקהל צעיר יותר. בסרט משתתפים כמדובבים בין השאר אוון רייצ'ל ווד, בריאן קוקס, לוק וילסון, אמנדה פיט, דניס קווייד וג'סטין לונג. הסרט יצא לאקרנים ב-8 בספטמבר 2007 במסגרת פסטיבל הסרטים הבינלאומי של טורונטו והוצג לראשונה בקולנועים בארצות הברית ב-1 במאי 2009. הסרט צולם במקור בטכנולוגיה דו־ממדית, אך בדרך שתאפשר תוספת של מצלמה וירטואלית. לאחר שמפיצים הביעו בסרט עניין נשכר צוות כדי ליצור את נקודת המבט של המצלמה הווירטואלית הנוספת במטרה להציג את הסרט בטכנולוגיית תלת-ממד אמיתית. הסרט זכה בפרס "סרט האנימציה הטוב ביותר" לשנת 2008 בפסטיבל אוטאווה הבינלאומי לסרטי אנימציה.

ביקורת
------

הסרט קיבל ביקורות מעורבות. לסרט ציון גולשים של 41% באתר "רוטן טומטוז", וציון 48% ממבקרי האתר. קונצנזוס המבקרים ציין ש"למרות שאיפתו הכנה להיות אלטרנטיבה מעוררת מחשבה בז'אנר המדע הבדיוני, 'הקרב על הכוכב' חסר סיפור מגובש ואפקטים ויזואליים חלקים, ולא מצליח ליצור הד." באתר "Metacritic" קיבל הסרט ציון 54% מהמבקרים, וציון 6.6 מהגולשים. הסרט פתח במקום ה-12 בארצות הברית, והרוויח בסוף השבוע הראשון שלו $1,082,064 ב-1,159 אולמות קולנוע (ממוצע של $934 לאולם). בסופו של דבר הרוויח הסרט בארצות הברית סך של $1,647,083, ועוד $4,548,470 בעולם, מה שהביא אותו לסך רווחים של $6,195,553, נכון לספטמבר 2022.

קישורים חיצוניים
----------------

* "הקרב על הכוכב", במסד הנתונים הקולנועיים IMDb (באנגלית)
* "הקרב על הכוכב", באתר נטפליקס
* "הקרב על הכוכב", באתר Rotten Tomatoes (באנגלית)
* "הקרב על הכוכב", באתר Box Office Mojo (באנגלית)
* "הקרב על הכוכב", באתר Metacritic (באנגלית)
* "הקרב על הכוכב", במסד הנתונים הקולנועיים KinoPoisk (ברוסית)

הערות שוליים
------------

1. 1 2  "Battle for Terra". Box Office Mojo. נבדק ב-2022-09-24.
2. ↑  Welcome to MeniThings.com
3. 1 2  "Battle for Terra: About the film: Production notes". אורכב מ-המקור ב-2009-04-20. נבדק ב-2009-04-22.
4. ↑  Ottawa 08 International Animation Festival - History
5. ↑  "Battle for Terra Movie Reviews, Pictures". *IGN Entertainment*. Rotten Tomatoes. ארכיון מ-4 במאי 2009. נבדק ב-2022-09-24. `{{cite web}}`:  (עזרה)
6. ↑  "Battle for Terra Reviews". Metacritic. נבדק ב-24 בספטמבר 2022. `{{cite web}}`:  (עזרה)
*Thalassarche melanophris*
**אלבטרוס שחור-גבות** (שם מדעי: ***Thalassarche melanophrys***) הוא עוף ימי גדול ממשפחת האלבטרוסיים. הוא נתון בסכנת הכחדה לפי איגוד השימור העולמי (IUCN), אף שמספריו הם הרבים ביותר מבין כל מיני האלבטרוסים. בעבר נחשבו אלבטרוסי קמפבל לחלק ממין זה, אולם הם הוכרו כמינים נפרדים.

מאפיינים
--------

זהו אלבטרוס בינוני בגודלו. אורכו נע בין 80 ל-95 ס"מ, מוטת כנפיו כ-220 ס"מ ומשקלו כ-3.7 ק"ג. הוא נבדל מחבריו לסוג בפסים השחורים סביב עיניו (שהעניקו לו את שמו), בשוליים השחורים של החלק התחתון של כנפיו, בראשו הלבן ובמקורו הכתום.

תפוצתם של אלבטרוסים אלו מקיפה את הקוטב הדרומי לאורכו ולרוחבו של האוקיינוס הדרומי. הם מקננים באזור כף הורן, באיי פוקלנד, באיי ג'ורג'יה הדרומית וכן באיים נוספים באוקיינוס ההודי, כמו איי קרוזה, איי קרגלן והאי הרד ואיי מקדונלד. אומדן האוכלוסייה העולמית של מין זה עומד על כ-1,200,000 פרטים (רובם הגדול באיי פוקלנד), מה שהופך אותו לעוף נפוץ למדי, ולאלבטרוס הנפוץ ביותר. מגמת האוכלוסייה המתועדת היא ירידה, ככל הנראה בשל לכידות תכופות מאוד כשלל לוואי של דייגים.

גלריה
-----

* 
* 
* 
* 
*

קישורים חיצוניים
----------------

ויקישיתוף מדיה וקבצים בנושא **אלבטרוס שחור-גבות** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* IUCN
* EOL
* ARKive
* ITIS
* NCBI
* GBIF
 |

* אלבטרוס שחור-גבות, באתר BirdLife International
* אלבטרוס שחור-גבות, באתר BTO BirdFacts

הערות שוליים
------------

1. ↑  אלבטרוס שחור-גבות באתר הרשימה האדומה של IUCN

| אלבטרוסיים |
| --- |
| אלבטרוס גדול | אלבטרוס מלכותי (אלבטרוס מלכותי צפוני) • אלבטרוס נודד • אלבטרוס טריסטני • אלבטרוס אמסטרדם • אלבטרוס אנטיפודי |  |
| אלבטרוס צפון פסיפי | אלבטרוס שטלר • אלבטרוס נצחי • אלבטרוס גלאפגוס • אלבטרוס שחור-רגל |
| אלבטרוס עשון | אלבטרוס עשון • אלבטרוס אפור |
| אלבטרוס שחפי | אלבטרוס בולר • אלבטרוס לבן-כיפה • אלבטרוס לבן-ראש • אלבטרוס צ'טהאם • אלבטרוס צהוב-חרטום • אלבטרוס צהוב-חרטום הודי • אלבטרוס אפור-ראש • אלבטרוס שחור-גבות • אלבטרוס סלבין • אלבטרוס קמפבל |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007542374405171
* LCCN: sh2004001336

 |
**קיפודים אמיתיים** (שם מדעי: Erinaceinae) היא תת-משפחה של יונקים קטנים ממשפחת הקיפודיים. בני תת-משפחה זו חיים ברחבי אירופה, אסיה (לרבות ישראל) ואפריקה והם גם הופצו בידי האדם לאמריקה, אוסטרליה וניו זילנד. מצויים בה 17 מינים בתוך 5 סוגים.

מאפיינים
--------

לקיפודים אלה מעטה מגן של שיער קשה עשוי קרטין המקיף אותם ועוזר להם להתגונן מטורפים באמצעות התגלגלות לכדור. דבר זה הם עושים גם במורדות כדי לרכך את הנפילה. בשל כך זנבם קטן מאוד וכמעט לא נראה מלמעלה והם בעלי רגליים קצרות מאוד. החוש העיקרי המשמש את הקיפודים הוא חוש הריח אך הם גם בעלי אוזניים גדולות במינים רבים, בעיקר של שוכני מדבר. הקיפודים הם פעילי לילה ובחורף בכמה אזורים הם נכנסים לתרדמת חורף עד האביב.

הקיפודים הם אוכלי כל טיפוסיים הניזונים בעיקר מחרקים ועוד חסרי חוליות, זוחלים לרבות נחשים, צפרדעים, ביצים, עופות ויונקים קטנים מהם. בנוסף הם אוכלים פטריות, פירות, פירות יער וכמה מיני עשבים. למרות הגנתם המרשימה מספר טורפים למדו לטרוף אותם, למשל האוח אשר חוטף בטפריו פרטים צעירים בהפתעה ומקלקל את יכולתם להתכדר.

סוגים
-----

* קיפוד אפריקאי (*Atelerix*), בו 4 מינים.
* קיפוד (*Erinaceus*), בו 4 מינים.
* קיפוד חולות (*Hemiechinus*), בו 2 מינים.
* קיפוד ערבתי (*Mesechinus*), בו 3 מינים.
* קיפוד אוזנן (*Paraechinus*), בו 4 מינים.

קישורים חיצוניים
----------------

ויקישיתוף מדיה וקבצים בנושא **קיפודים אמיתיים** בוויקישיתוף
* קיפודים אמיתיים, באתר אנציקלופדיה בריטניקה (באנגלית)

|  |  |
| --- | --- |
| מזהים טקסונומיים עריכת הנתון בוויקינתונים | 
* ADW
* ITIS
* NCBI
 |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007555649605171
* BnF: cb11987425n (data)
* LCCN: sh85059909
* NDL: 00662138

 |
**מארוסי אתונה** (ביוונית: **Μαρούσι K.A.E**) היא קבוצת כדורסל יוונית מהפרוור מארוסי בצפון העיר אתונה, המתמודדת בליגה היוונית השנייה.

היסטוריה
--------

מועדון הכדורסל של מארוסי מהווה את מחלקת הכדורסל של אחד ממועדוני הספורט הוותיקים ביוון, שנוסד בשנת 1896. מועדון הכדורסל עצמו נוסד בשנת 1950 וממוקם במארוסי, פרבר צפוני באתונה.
מארוסי הייתה אחת מקבוצות הכדורסל הראשונות שהשתתפו בליגת העל היוונית ואף השתתפה בגביעי אירופה בשנות ה-60 וה-70 של המאה ה-20. בשנות ה-80 איבדה הקבוצה את מקומה בליגת העל היוונית ושיחקה בליגות נמוכות יותר. רק בשנת 1999 העפילה הקבוצה בחזרה לליגת העל.   

שנת 2001 הייתה שנת הפריצה של מארוסי, כאשר היא זכתה בגביע ספורטה ובכך הפכה למועדון היווני השישי שזוכה בתואר אירופי. במשחק הגמר גברה מארוסי על אלאן שאלון מצרפת בתוצאה 72-74 כאשר הקלע המוביל בשורותיה היה ג'ימי אוליבר עם 31 נקודות.   

בשנת 2002 העפילה מארוסי לראשונה לגמר הגביע היווני אך הפסידה לאולימפיאקוס 74-66.   

בשנת 2004 העפילה מארוסי לראשונה לגמר הפלייאוף של הליגה היוונית, אך הפסידה 3-0 לפנאתינייקוס אתונה. באותה שנה העפילה מארוסי למשחק הגמר של היורופליג והפסידה לאוניקס קאזאן 87-63.   

בשנת 2005 סיימה מארוסי במקום השני בתום משחקי הליגה הסדירה אחרי פנאתינייקוס אתונה. באותה עונה הגיעה הקבוצה עד לרבע גמר גביע יול"ב והפסידה לקבוצת מקדוניקוס.
בשנת 2006 העפילה מארוסי בפעם השנייה לגמר הגביע היווני אך הפסידה לפנאתינייקוס אתונה 68-57.
בשנת 2008 סיימה מארוסי במקום השישי בתום משחקי הליגה הסדירה, אך הצליחה בכל זאת להעפיל לחצי גמר הפלייאוף. מארוסי הפסידה בשלב זה ובנוסף הפסידה 3-2 לפאניוניוס בסדרה על המקום השלישי ובכך החמיצה הזדמנות להתמודד לראשונה ביורוליג ובמקום זאת הבטיחה את מקומה ביורוקאפ. שנה לאחר מכן סיימה מארוסי במקום השלישי לאחר שניצחה את אריס סלוניקי 2-3 בסדרה על המקום השלישי למרות אי יתרון הביתיות ובכך העפילה לראשונה בתולדותיה ליורוליג.  

כבר בעונת הבכורה שלה ביורוליג, ב-2010, הקבוצה העפילה לראשונה בתולדותיה ל"טופ 16" לאחר ניצחון על מכבי תל אביב.

אולמות ביתיים
-------------

המגרש הביתי של מארוסי בליגה היוונית הוא אולם הכדורסל של אגיוס תומאס, אולם המכיל 2,500 מקומות בלבד. את משחקיה באירופה מארוסי מארחת בהיכל האולימפי של אתונה המכיל 19,250 מקומות. כמו כן, לעיתים מארוסי מארחת את משחקיה באירופה בהיכל השלום והאחווה.

תארים והישגים
-------------

* **הליגה היוונית**:
	+ מקום שני: 2004
	+ חצי גמר: 2005, 2006, 2008, 2009, 2010
* **הגביע היווני**:
	+ גמר: 2002, 2006
	+ חצי גמר: 2009
* **גביע ספורטה**:
	+ זכייה (1): 2001
* **גביע קוראץ'**:
	+ חצי גמר: 2002
* **יורופליג/יורוקאפ (פיב"א)**:
	+ גמר: 2004
	+ רבע גמר: 2006
* **גביע יול"ב**:
	+ רבע גמר: 2005

קישורים חיצוניים
----------------

ויקישיתוף מדיה וקבצים בנושא **מארוסי** בוויקישיתוף
* אתר האינטרנט הרשמי של מארוסי
* מארוסי, ברשת החברתית פייסבוק

* מארוסי, ברשת החברתית אינסטגרם
**מיסטי מיי-טרינור** (באנגלית: **Misty May-Treanor**; נולדה ב-30 ביולי 1977) היא שחקנית כדורעף חופים אמריקאית, היא 3 פעמים ברציפות אלופה אולימפית (אתונה 2004, בייג'ינג 2008 ולונדון 2012) ו-3 פעמים אלופת העולם (ריו דה ז'ניירו 2003, ברלין 2005 וגשטאט 2007), לצד שותפתה קרי וולש ג'נינגס. היא שחקנית כדורעף החופים שזכתה ב-112 טורנירים.

ביוגרפיה
--------

מיי נולדה בלוס אנג'לס, קליפורניה וגדלה בסנטה מוניקה, קליפורניה למשפחה של ספורטאים. אמה, הייתה שחקנית טניס מצטיינת ברמה הארצית ואביה, בוץ'(אנ') היה חבר בנבחרת ארצות הברית בכדורעף באולימפיאדת מקסיקו סיטי (1968). דודתה מצד אמה, בטי(אנ'), אף היא הייתה טניסאית מצטיינת ברמה העולמית ואמם של שני טניסאים מצטיינים ברט(אנ') וטיילור(אנ'). בצעירותה (גיל 4 עד גיל 15) היא גדלה עם סבא וסבתא שלה בגלל בעיית אלכוהיוליזם של הוריה.

### 2000

באולימפיאדת סידני (2000) סיימה מיי במקום חמישי ביחד עם שותפתה הולי מקפיק(אנ').

### 2003

#### אלופת העולם

באליפות העולם שנערכה בריו דה ז'ניירו, ברזיל 2003 זכתה מיי ביחד עם שותפתה קרי וולש ג'נינגס בתואר העולמי.

### 2004

#### אלופה אולימפי

באולימפיאדת אתונה (2004) זכתה מיי ביחד עם קרי וולש ג'נינגס במדליית זהב לאחר שלא הפסידו אפילו מערכה אחת במהלך כל הטורניר.

### 2005

באליפות העולם שנערכה בברלין, גרמניה 2005 הגנה מיי ביחד עם שותפתה קרי וולש ג'נינגס על התואר העולמי.

### 2007

באליפות העולם שנערכה בגשטאט, גרמניה 2007 זכתה מיי בפעם השלישית ברציפות ביחד עם שותפתה קרי וולש ג'נינגס בתואר העולמי.

### 2008

באולימפיאדת בייג'ינג (2008) הגנה מיי על תוארה ביחד עם קרי וולש ג'נינגס לאחר שלא הפסידו אפילו מערכה אחת במהלך כל הטורניר. באותה השנה התמודדה בעונה השביעית של תוכנית המציאות האמריקאית, רוקדים עם כוכבים, ופרשה בשבוע הרביעי.

### 2011

באליפות העולם שנערכה ברומא, איטליה 2011 זכתה מיי ביחד עם שותפתה קרי וולש ג'נינגס במדליית כסף.

### 2012

באולימפיאדת לונדון (2012) היא זכתה בפעם השלישית ברציפות בזהב האולימפי ביחד עם קרי וולש ג'נינגס.

חייה האישיים
------------

בנובמבר 2004 נישאה מיי למאט טרינור שחקן בייסבול מקצועי. לזוג שלוש בנות.

קישורים חיצוניים
----------------

ויקישיתוף מדיה וקבצים בנושא **מיסטי מיי-טרינור** בוויקישיתוף
* 

* אתר האינטרנט הרשמי של מיסטי מיי-טרינור (באנגלית)
* מיסטי מיי-טרינור, ברשת החברתית טוויטר

* מיסטי מיי-טרינור, באתר הוועד האולימפי הבין-לאומי

* מיסטי מיי-טרינור, באתר olympedia.org
* מיסטי מיי-טרינור, באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* ISNI: 0000 0000 7341 2154
* LCCN: n2009080845
* VIAF: 103485851
* WorldCat: lccn-n2009080845

 |
ביטיס קרנפי
ביטיס פרינגיי
**ביטיס** (שם מדעי: *Bitis*) הוא סוג של נחש ארסי בתת-משפחת הצפעונים המצוי באפריקה וחצי האי ערב. הביטיס כולל בתוכו חלק ממיני הצפעיים הגדולים ביותר והקטנים ביותר בעולם. המינים בו ידועים בתצוגה מראה המאיים שלהם הכוללת את ניפוח הגוף ונשיפות קולניות. ישנם 14 מינים מוכרים תחת הסוג ביטיס.

תיאור
-----

מגוון הגדלים של המינים השונים קיצוני, החל מהמין הקטן ביותר *B. schneideri*, שגדל לאורך מקסימלי של 28 ס"מ וייתכן שהוא הצפע הקטן בעולם, ועד לביטיס גבוני, שיכול להגיע לאורך של מעל 2 מטר והוא הצפע הכבד בעולם.

לכולם ראש משולש, רחב בעל חוטם מעוגל, הנבדל מהצוואר, ומכוסה בקשקשים קטנים. למספר מינים קשקשים מוגדלים הנראים כמו קרניים. העיניים קטנות יחסית והם בעלי נחיריים גדולים המופנים כלפי חוץ ולמעלה.

הנחשים האלה משתנים ממוצעים למאוד רחבים ובעלי זנב קצר.

התנהגות
-------

מיני הביטיס ידועים בשל נטייתם לנפח את גופם ולהשמיע קולות נשיפה חזקים לצורך הרתעה ואיום. הם שוכני קרקע וצדים מן המארב. הם בעלי מראה איטי ומגושם, אך הם מסוגלים להכיש במהירות מדהימה. בניגוד לצפעוני גומה, הביטיס חסר את איבר קולט החום, ולא הראה כל שינוי התנהגות בבדיקות מעבדה כלפי חפצים קרים או חמים שדימו טרף.

כל מיני הביטיס משריצים מספר גדול של צאצאים.

הארס שלהם נחשב למסוכן, ובמינים מסוימים מסוכן מאוד. קיימים לפחות שישה סוגים של נוגדני ארס שונים למינים השונים בסוג זה.

מינים
-----

קיימים 14 מינים שונים:

* ביטיס מתנפח (*B. arietans*) - מצוי כמעט ברחבי כל אפריקה ובחצי האי ערב. קיימים 2 תת-מינים:
	+ B. a arietans - שכיח בכל אפריקה
	+ B. a. somalica - מצוי בסומליה וקניה
* ביטיס גבוני (*B. gabonica*) - בעל 2 תת-מינים:
	+ B. g. gabonica - תת-המין המזרחי
	+ B. g. rhinoceros תת-המין המערבי
* ביטיס קרנפי - (*B. nasicornis*)
* ביטיס הרים אתיופי - (*B. parviocula*)
* ביטיס פרינגיי - (*B. peringueyi*)
* *B. atropos*
* *B. caudalis*
* *B. cornuta*
* *B. heraldica*
* *B. inornata*
* *B. rubida*
* *B. schneideri*
* *B. worthingtoni*
* *B. xeropaga*

קישורים חיצוניים
----------------

| מיזמי קרן ויקימדיה |
| --- |
| ויקישיתוף תמונות ומדיה בוויקישיתוף: **ביטיס** |
| ויקימינים טקסונומיה בוויקימינים: **Bitis** |

|  |  |
| --- | --- |
| מזהים טקסונומיים עריכת הנתון בוויקינתונים | 
* EOL
* ADW
* ITIS
* NCBI
* GBIF
 |

* ביטיס, באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007282684605171

 |
**ביטיס הרים אתיופי** (שם מדעי: *Bitis parviocula*) הוא מין של נחש ארסי מסוג ביטיס ממשפחת הצפעיים, המצוי רק בדרום-מערב אתיופיה. זהו ביטיס גדול עם ראש רחב ובעל צורות גאומטריות וצבעוניות בולטות על גבו.

עד שנת 1995, מין זה היה מוכר רק מ-3 פרטים בלבד, אולם מאז נאספו עליו פרטים נוספים. מעט ידוע לגבי ההיסטוריה שלו או לגבי ארסו. לא ידוע על תת-מין קיים.

השם המדעי שניתן לו, *parviocula*, הוא שילוב של שתי מילים בלטינית: *parvus*, שמשמעותה קטן, ו-*oculus*, שמשמעותה עין, כלומר, "עיניים קטנות".

תיאור המין
----------

מבין שלושת הפרטים הראשונים, האורך המרבי שנמדד היה 75 ס"מ, אולם ידוע כיום שהוא מסוגל להגיע לאורך של לפחות 1.3 מ'. הראש ארוך, שטוח, רחב, בצורת משולש מכוסה קשקשים קטנים. הנחיריים גדולים ויושבים מלפנים. הראש ניכר מהצוואר הצר. הגוף צילינדרי בעל קשת קלה בעוד הזנב קצר.

תבנית הצבע שלו בנויה מצבע חום בהיר עד חום כהה בבסיס ומעליהם סדרה של מתומנים או מעוינים שחורים היורדים לאורך מרכז גבו. המתומנים השחורים עשויים להכיל אלכסונים בהירים יותר, בעוד המתומנים מופרדים ביניהם על ידי שרשרת של צורות דמויות פרפר צהובות. הראש חום עם משולש כהה בין העיניים, וצורת דמוית פטיש כהה נמתחת מאחוריו עד לצוואר. הסנטר והגרון לבנים עם נקודות שחורות. הגחון בצבע ירקרק-אפור ועשוי להיות חלק או בעל נקודות שחורות.

תפוצה
-----

מין זה נצפה רק ב-5 מקומות באתיופיה. בשני צדדיו של הבקע המזרחי, שהוא חלק מהבקע הסורי-אפריקני, גם בהרי בייל במזרח וגם בין הערים בונגה וג'ימה במערב. הנחש נתפס בגבהים של 1,700-2,800 מטר.

אזורי מחיה והתנהגות
-------------------

מבין 3 המינים הידועים עד 1995, 2 נמצאו באזורי יערות ממערב לבקע המזרחי והשלישי נמצא באזור עשבי. מבין 2 המינים המערביים, אחד נתפס בחלקת יער פתוחה בחוות קפה ישנה, בעוד השני נתפס בעיירה מסתתר בדשא ליד מבשלה. המין שנמצא במזרח נתפס באזור עשביה גבוהה ליד ערוץ סלעי.

ההתנהגות שלו לא לגמרי ידועה, אך מניחים שהוא חי על הקרקע ופעיל בלילה. המין היחיד שנתפס חי היה פחות אגרסיבי מאשר ביטיס מתנפח טיפוסי ולא שש לתקוף. אולם, כאשר התגרו בו הוא השמיע קולות נשיפה חזקים והתנגד בתקיפות כאשר נתפס, דבר המרמז שמזגו דומה לזה של ביטיס גבוני.

ארס
---

ההכשה הראשונה של אדם בארצות הברית קרתה ב-2009 כאשר רפטולוג נודע ננשך באצבעו. הוא טופל בנסיוב המתאים למיני ביטיס אחרים, ונכון להיום הוא האדם היחיד הידוע ששרד הכשה של מין זה. משערים שחלק מההכשות באזורים מאוכלסים באתיופיה נובעות ממין זה, והתושבים המקומיים מחשיבים אותו כמסוכן ביותר. הארס שלו ניתן לנטרול על ידי נסיוב SAIMR.

קישורים חיצוניים
----------------

ויקישיתוף מדיה וקבצים בנושא **ביטיס הרים אתיופי** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* IUCN
* EOL
* ADW
* ITIS
* NCBI
* GBIF
 |



1. ↑  ביטיס הרים אתיופי באתר הרשימה האדומה של IUCN